USAID O`zbekistonda qishloq ayollarining iqtisodiy imkoniyatlarini kengaytirish uchun 2,4 mln dollar ajratadi

Bu haqda AQSh Xalqaro taraqqiyot agentligi (USAID) Osiyo byurosi ma`muriyati yordamchisi o`rinbosari Anjali Kauri ma`lum qilgan. Qishloq xo`jaligi vazirligi shu haqda xabar bermoqda.
Qayd etilishicha, Anjali xonim vazirlikka tashrif buyurgan va Qishloq xo`jaligida bilim va innovasiyalar milliy markazi bosh direktori Alisher To`raev hamda iqtisod, innovasion rivojlanish va investisiyalar masalalari bo`yicha maslahatchisi Alisher Shukurovlar bilan uchrashgan.
Ular uchrashuv chog`ida USAID va vazirlik o`rtasida "Agrobiznesni rivojlantirish" qo`shma loyihasi doirasida bog`dorchilik, qo`shilgan qiymatli mahsulotlarni ishlab chiqarish, ayollarning iqtisodiy huquq va imkoniyatlarini kengaytirish kabi yo`nalishlarda hamkorlikni yanada mustahkamlash masalalarini muhokama qilishgan.
"USAIDning O`zbekiston hukumati va xususiy sektori bilan hamkorlikda olib boradigan ishining asosiy elementi ayollarning iqtisodiy imkoniyatlarini kengaytirishga qaratilgan sa`y-harakatlardir. Gender tenglik va ayollar huquq va imkoniyatlarini kengaytirish bizning taraqqiyot borasidagi ishimizning markazida turadi. AQSh O`zbekistondagi ayollarga bog`dorchilik sohasida o`z ishini boshlash va rivojlantirish, yangi korxonalar ochish va mavjudlarini kengaytirishga yordam berdi, – deydi USAID Osiyo byurosi ma`muriyati yordamchisi o`rinbosari Anjali Kaur. 
"Bugun men USAID joriy yil yozida O`zbekistondagi qishloq ayollari iqtisodiy imkoniyatlarini kengaytirishi uchun qo`shimcha ravishda 2,4 million dollar ajratishini e`lon qilishdan juda mamnunman", deydi u.
Ta`kidlanishicha, ushbu mablag`lar O`zbekiston, ayniqsa, Orolbo`yi hududidagi qishloq ayollarini qo`llab-quvvatlash, ularga tadbirkorlik ko`nikmalarini o`rgatish, kasb-hunar berish, mikromoliyalashtirish, murabbiylik va bandlik dasturlarini amalga oshirish uchun yo`naltiriladi.
Eslatib o`tamiz, avvalroq USAID O`zbekistonlik o`quvchilar uchun 5.5 mln AQSh dollari ajratishini ma`lum qilgandik. Shuningdek, agentlik O`zbekistonga 1,3 million dollarlik uskunalarni topshirgandi.